พระราชกฤษฎีกา

ออกตามความในประมวลรัษฎากร

ว่าด้วยการยกเลิกการลดอัตราและยกเว้นรัษฎากร (ฉบับที่ ๖๗๕)

พ.ศ. ๒๕๖๑

สมเด็จพระเจ้าอยู่หัวมหาวชิราลงกรณ บดินทรเทพยวรางกูร

ให้ไว้ ณ วันที่ ๑๗ ธันวาคม พ.ศ. ๒๕๖๑

เป็นปีที่ ๓ ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯ  
ให้ประกาศว่า

โดยที่เป็นการสมควรยกเลิกการลดอัตราภาษีเงินได้และการยกเว้นภาษีเงินได้ ภาษีธุรกิจเฉพาะ  
และอากรแสตมป์ บางกรณี

อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย และมาตรา ๓  
วรรคสอง แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร  
(ฉบับที่ ๑๐) พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความในประมวลรัษฎากร  
ว่าด้วยการยกเลิกการลดอัตราและยกเว้นรัษฎากร (ฉบับที่ ๖๗๕) พ.ศ. ๒๕๖๑”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา  
เป็นต้นไป

มาตรา ๓ ให้ยกเลิกพระราชกฤษฎีกาออกตามความในประมวลรัษฎากร ว่าด้วยการลดอัตรา  
และยกเว้นรัษฎากร (ฉบับที่ ๔๕๔) พ.ศ. ๒๕๔๙

มาตรา ๔ บทบัญญัติแห่งพระราชกฤษฎีกาออกตามความในประมวลรัษฎากร ว่าด้วย  
การลดอัตราและยกเว้นรัษฎากร (ฉบับที่ ๔๕๔) พ.ศ. ๒๕๔๙ ให้ยังคงใช้บังคับต่อไปเฉพาะสำหรับเงินได้  
หรือรายรับที่ได้รับ หรือการกระทำตราสารที่เกิดขึ้น ภายในวันที่ ๓๑ ธันวาคม พ.ศ. ๒๕๖๓  
อันเนื่องมาจาก

(๑) การรับฝากหรือการกู้ยืมเงินตราจากต่างประเทศเพื่อให้กู้ยืมในต่างประเทศที่ได้กระทำก่อน  
วันที่พระราชกฤษฎีกานี้ใช้บังคับ

(๒) การรับฝากหรือการกู้ยืมเงินตราจากต่างประเทศเพื่อให้กู้ยืมในต่างประเทศตาม (๑)  
และได้มีการต่อระยะเวลาของสัญญารับฝากหรือกู้ยืมหรือมีการทำสัญญาปรับปรุงโครงสร้างหนี้ ก่อนวันที่  
พระราชกฤษฎีกานี้ใช้บังคับ

มาตรา ๕ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระราชโองการ

พลเอก ประยุทธ์ จันทร์โอชา

นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่พระราชกฤษฎีกาออกตามความใน  
ประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๔๕๔) พ.ศ. ๒๕๔๙ ได้กำหนด  
การลดอัตราภาษีเงินได้และการยกเว้นภาษีเงินได้ ภาษีธุรกิจเฉพาะ และอากรแสตมป์ บางกรณี เพื่อจูงใจ  
ให้ธนาคารพาณิชย์ประกอบกิจการรับฝากหรือกู้ยืมเงินตราจากต่างประเทศเพื่อให้กู้ยืมในต่างประเทศ  
เพิ่มมากขึ้น ซึ่งในปัจจุบันการดำเนินการได้สำเร็จลุล่วงตามวัตถุประสงค์แล้ว สมควรยกเลิกการลดอัตรา  
และยกเว้นรัษฎากรตามพระราชกฤษฎีกาดังกล่าว จึงจำเป็นต้องตราพระราชกฤษฎีกานี้

(เล่ม ๑๓๕ ตอนที่ ๑๐๗ ก ราชกิจจานุเบกษา ๑๙ ธันวาคม ๒๕๖๑)